Document ID: 32007R0958

AZ EURÓPAI KÖZPONTI BANK 958/2007/EK RENDELETE
(2007. július 27.)
a befektetési alapok eszközeiről és kötelezettségeiről szóló statisztikákról
(EKB/2007/8)
AZ EURÓPAI KÖZPONTI BANK KORMÁNYZÓTANÁCSA,
tekintettel a Központi Bankok Európai Rendszere és az Európai Központi Bank Alapokmányára és különösen annak 5. cikkére,
tekintettel az Európai Központi Bank általi statisztikai információgyűjtésről szóló, 1998. november 23-i 2533/98/EK tanácsi rendeletre (1) és különösen annak 5. cikke (1) bekezdésére és 6. cikke (4) bekezdésére,
mivel:
(1)
A 2533/98EK rendelet 2. cikkének (1) bekezdése arról rendelkezik, hogy statisztikai adatszolgáltatási kötelezettségeinek biztosítása érdekében az Európai Központi Banknak (EKB) - a nemzeti központi bankok (NKB-k) közreműködésével - joga van a Központi Bankok Európai Rendszere (KBER) feladatainak ellátásához szükséges mértékben statisztikai adatokat gyűjteni az adatszolgáltatói körtől. A 2533/98/EK rendelet 2. cikke (2) bekezdésének a) pontjából az következik, hogy a befektetési alapok (BA-k) az adatszolgáltatói kör részét képezik, többek között az EKB monetáris és bankstatisztika területén fennálló statisztikai adatszolgáltatási kötelezettségei teljesítése céljaira. A 2533/98/EK rendelet 3. cikke továbbá előírja az EKB számára, hogy részletesen határozza meg az adatszolgáltatói kör keretein belül a tényleges adatszolgáltatók csoportját, illetve feljogosítja arra, hogy az adatszolgáltatók egyes csoportjait teljesen vagy részben mentesítse a statisztikai adatszolgáltatási kötelezettség alól.
(2)
Feladatai teljesítése és a monetáris pénzügyi intézmények (MPI-k) által nem ellenőrzött pénzügyi tevékenységek figyelése érdekében a KBER-nek magas minőségű statisztikai információkra van szüksége a BA-k működésével kapcsolatban. Ezen adatok fő célja, hogy az EKB átfogó statisztikai képet kapjon az egy gazdasági területnek tekintett részt vevő tagállamokban működő BA-szektorról.
(3)
Az adatszolgáltatási teher csökkentése céljából az NKB-k a BA-kkal kapcsolatos szükséges információkat a tényleges adatszolgáltatói körtől gyűjthetik egy más statisztikai célokat szolgáló, szélesebb statisztikai adatszolgáltatási keret részeként, amennyiben az EKB statisztikai követelményeinek teljesítése nem kerül veszélybe. Az átláthatóság elősegítése érdekében ilyen esetekben helyénvaló az adatszolgáltatók arról való tájékoztatása, hogy az adatgyűjtés egyéb statisztikai célokat szolgál.
(4)
A pénzügyi ügyletekről rendelkezésre álló adatok lehetővé teszik mélyebb elemzések végzését monetáris politikai vagy egyéb célokból. A pénzügyi ügyletekre és az állományokra vonatkozó adatokat használják egyéb statisztikák, különösen az euroövezeti pénzügyi számlák statisztikáinak összeállításához is.
(5)
Habár az Alapokmány 34.1. cikke alapján elfogadott rendeletek nem keletkeztetnek jogokat, illetve nem rónak ki kötelezettségeket a nem részt vevő tagállamok tekintetében, az Alapokmány 5. cikke minden egyes tagállamra vonatkozik attól függetlenül, hogy az bevezette-e az eurót. A 2533/98/EK rendelet (17) preambulumbekezdése egyértelművé teszi, hogy az Alapokmány 5. cikke a Szerződés 10. (ex 5.) cikkével együtt magában foglalja azt a kötelezettséget, amely szerint nemzeti szinten meg kell hozni és végre kell hajtani minden olyan intézkedést, amit a nem részt vevő tagállamok megfelelőnek tartanak az EKB statisztikai információszolgáltatási előírásainak teljesítése céljából, valamint a statisztika területén időben meg kell tenniük az előkészületeket arra, hogy részt vevő tagállamokká válhassanak.
(6)
Habár e rendelet elsődleges címzettjei a BA-k, a BA-k által kibocsátott, bemutatóra szóló befektetési jegyek birtokosairól nem lehetséges közvetlenül a BA-któl teljes körű információt beszerezni, és ezért szükséges az adatszolgáltatói kör kiterjesztése egyéb jogalanyokra.
(7)
A BA-kra a 2533/98/EK rendelet 7. cikkében meghatározott szankciórendszer fog vonatkozni.
(8)
A Kormányzótanács legkésőbb 2012-ig meg fogja vizsgálni azt a kérdést, hogy csak azon tagállamok számára teszi lehetővé az e rendelettel létrehozott aggregált adatszolgáltatási módszert, amelyek BA-szektora a teljes eszközök tekintetében az euroövezetben kezelt összes eszköz minimális részénél kevesebbet képvisel,
ELFOGADTA EZT A RENDELETET:
1. cikk
Fogalommeghatározások
E rendelet alkalmazásában:
-
„BA” olyan kollektív befektetési vállalkozás, amely:
a)
a II. melléklet értelmében vett pénzügyi és nem pénzügyi eszközökbe fektet, amennyiben célja a nyilvánosságtól gyűjtött tőke befektetése; és
b)
a közösségi vagy nemzeti előírásoknak megfelelően alakult az alábbiak értelmében:
i.
kötelmi jog (mint alapkezelő vállalkozások által kezelt közös alap);
ii.
vagyonkezelésre vonatkozó jogszabályok (mint vagyonkezelő társaság);
iii.
társasági jog (mint befektetési társaság); vagy
iv.
egyéb hasonló mechanizmus.
A következők tartoznak a BA fogalommeghatározásának hatálya alá:
a)
azok a vállakozások, amelyek befektetési jegyei a tulajdonosok kérésére közvetlenül vagy közvetve a vállalkozás vagyonából visszavásárolhatók vagy visszaválthatók; és
b)
azok a vállalkozások, amelyek meghatározott számú, kibocsátott befektetési jeggyel rendelkeznek, és amelyek tulajdonosainak az alapba való belépéskor vagy onnan történő kilépéskor meg kell vásárolniuk vagy el kell adniuk a meglévő befektetési jegyeket.
A következők nem tartoznak a BA fogalommeghatározásának hatálya alá:
a)
a nyugdíjalapok a 2533/98/EK rendelet 2. cikke (2) bekezdésének a) pontja és B. melléklete értelmében; és
b)
a pénzpiaci alapok a monetáris pénzügyi intézmények ágazati összevont mérlegéről szóló, 2001. november 22-i 2423/2001/EK (EKB/2001/13) európai központi banki rendelet (2) I. melléklete értelmében;
A BA fogalommeghatározása céljára a „nyilvánosság” magában foglalja a lakossági, a hivatásos és az intézményi befektetőket;
-
„részt vevő tagállam”: olyan tagállam, amely bevezette az eurót,
-
„nem részt vevő tagállam”: olyan tagállam, amely nem vezette be az eurót,
-
„adatszolgáltató”: a 2533/98/EK rendelet 1. cikke szerinti adatszolgáltató,
-
„rezidens”: a 2533/98/EK rendelet 1. cikke értelmében vett rezidens. E rendelet alkalmazásában, és amennyiben a jogalanynak nincs jelentős fizikai kiterjedése, a jogalany azon ország gazdasági területén rezidens, amelynek jogszabályai szerint bejegyezték. Amennyiben a jogalanyt nem jegyezték be, szempontként a székhely alkalmazandó, vagyis a jogalany azon országban rezidens, amelynek jogrendszere irányadó a jogalany létrehozására és folyamatos működésére,
-
„MPI”: a 2423/2001/EK (2001/13/EKB) rendelet I. melléklete 1. részének 1. pontja szerinti monetáris pénzügyi intézet,
-
„EPK”: egyéb pénzügyi közvetítők a biztosítótársaságok és a nyugdíjpénztárak kivételével, a 2533/98/EK rendelet 2. cikke (2) bekezdésének a) pontja és B. melléklete értelmében,
-
„illetékes NKB”: azon részt vevő tagállam NKB-ja, amelyben a szóban forgó BA rezidens.
2. cikk
Tényleges adatszolgáltatók
(1) A tényleges adatszolgáltatók a részt vevő tagállamok területén rezidens BA-k. Az e rendeletben megkövetelt statisztikai adatszolgáltatásért a BA saját maga, illetve a saját nemzeti jogszabályaik alapján jogi személyiséggel nem rendelkező BA-k esetében az azok képviseletére jogszabály alapján jogosult személyek felelnek.
(2) Az (1) bekezdés sérelme nélkül a BA-k által kibocsátott, bemutatóra szóló befektetési jegyek (I. melléklet 2. részének (3) bekezdése) birtokosairól való adatgyűjtés céljából a tényleges adatszolgáltatók köre kiterjed az MPI-kre és azon EPK-kra, amelyek nem BA-k. Az NKB-k felmentést adhatnak e jogalanyoknak, amennyiben az I. melléklet 2. részének (3) bekezdésével összhangban a szükséges statisztikai adatokat más rendelkezésre álló forrásokból be tudják gyűjteni. Az NKB-k időben ellenőrzik e feltétel teljesülését annak érdekében, hogy - az EKB egyetértésével - minden év elejétől kezdődően megadjanak, vagy szükség szerint visszavonjanak valamely felmentést. E rendelet alkalmazásában az NKB-k az I. melléklet 2. részének (3) bekezdésében meghatározott alapelvvel összhangban listát hozhatnak létre és vezethetnek az olyan EPK-król, amelyek nem BA-k.
3. cikk
Eltérések
(1) Az NKB-k az összes eszközeiket tekintve legkisebb BA-knak felmentést adhatnak azzal a feltétellel, hogy a negyedévi aggregált mérleghez hozzájáruló BA-k az állomány tekintetében a részt vevő tagállam teljes BA-mérlegének legalább 95 %-át képviselik. Az NKB-k megfelelő időben ellenőrzik e feltétel teljesülését annak érdekében, hogy a felmentések minden naptári év kezdetétől számított hatállyal megadhatók vagy szükség szerint visszavonhatók legyenek. A felmentésben részesülő BA-k negyedévente csak a BA által kibocsátott befektetési jegyek negyedév végi állományadatairól, illetve adott esetben a megfelelő negyedévi átértékelési kiigazításokról vagy ügyletekről számolnak be.
(2) Felmentésben részesíthetők az eszközök értékelését negyedéves gyakoriságnál ritkábban engedélyező nemzeti számviteli szabályok hatálya alá tartozó BA-k. Az Kormányzótanács dönti el, hogy melyek azok a BA-kategóriák, amelyek esetében az NKB-k mérlegelhetik a felmentés lehetőségét. Azon BA-k adatszolgáltatásaira, amelyekre ezek a felmentések érvényesülnek, az e rendelet 6. cikkében meghatározott követelmények vonatkoznak, az eszközeik értékelési idejére vonatkozó számviteli kötelezettségeikkel összhangban lévő gyakorisággal.
(3) A BA-k dönthetnek úgy, hogy nem élnek a felmentéssel, és ehelyett teljesítik a 6. cikkben meghatározott, teljes körű adatszolgáltatási követelményeket. Amennyiben valamely BA így dönt, a felmentésektől való bármilyen eltérés előtt be kell szereznie az illetékes NKB jóváhagyását.
4. cikk
A BA-k statisztikai célból készített listája
(1) A Kormányzótanács az e rendelet hatálya alá tartozó BA-król létrehoz és vezet egy listát, ami adott esetben tartalmazza azoknak az 5. cikk (2) bekezdése szerinti elkülönített alapjait is. A lista alapját képezhetik a nemzeti hatóságok felügyelete alá tartozó BA-król készült listák (amennyiben rendelkezésre állnak), kiegészítve az 1. cikk meghatározása alapján BA-nak minősülő egyéb BA-kkal.
(2) Az NKB-k és az EKB a BA-k statisztikai célból készített listáját és annak frissítéseit az érintett BA-k számára megfelelő módon - elektronikus úton, az interneten keresztül vagy az érintett adatszolgáltató szervezet kérésére nyomtatásban is - hozzáférhetővé teszik.
(3) A BA-k statisztikai célból készített listája csak tájékoztató jellegű. Azonban ha a (2) bekezdésben említett lista legutolsó hozzáférhető elektronikus változata helytelen, az EKB nem szabhat ki szankciót egyetlen olyan intézményre sem, amely nem megfelelően tett eleget adatszolgáltatási kötelezettségének, amennyiben az jóhiszeműen hagyatkozott a téves lista tartalmára.
5. cikk
Alaponkénti adatszolgáltatás
(1) A tényleges adatszolgáltatók alaponként szolgáltatnak adatot eszközeikről és forrásaikról.
(2) Az (1) bekezdés sérelme nélkül, amennyiben egy BA elkülöníti az eszközeit több különböző elkülönített alapba oly módon, hogy az egyes alapokhoz kapcsolódó befektetési jegyeket függetlenül biztosítják különböző eszközök, akkor minden egyes ilyen elkülönített alap külön BA-nak minősül.
(3) Az (1) és (2) bekezdéstől eltérően - az illetékes NKB-k előzetes jóváhagyásával és utasításaival összhangban - a BA-k csoportként szolgáltathatnak adatot az eszközeikről és a forrásaikról, amennyiben az így kapott eredmények hasonlóak az alaponkénti adatszolgáltatás eredményeihez.
6. cikk
Negyedéves és havi statisztikai adatszolgáltatási követelmények
(1) Az 1. melléklettel összhangban a tényleges adatszolgáltatók az alábbiakat nyújtják be:
a)
negyedévente a BA-k eszközeinek és kötelezettségeinek negyedév végi állományadatai, valamint adott esetben az átértékelési kiigazítások vagy ügyletek; és
b)
havonta a BA által kibocsátott befektetési jegyek hó végi állományadatai és adott esetben a megfelelő átértékelési kiigazítások vagy ügyletek.
(2) Az illetékes NKB előzetes jóváhagyásával és utasításaival összhangban a tényleges adatszolgáltatók az I. mellékletben meghatározott egy vagy két adatszolgáltatási módszer alapján és a II. melléklet meghatározásainak megfelelően szolgáltatnak statisztikai adatokat.
(3) Az NKB-k dönthetnek úgy, hogy az (1) bekezdés a) pontjában leírt adatokat nem negyedévente, hanem havonta gyűjtik.
7. cikk
Az átértékelési kiigazítások vagy ügyletek
(1) Az illetékes NKB-k utasításainak megfelelően a tényleges adatszolgáltatók beszámolnak az átértékelési kiigazításokról vagy ügyletekről, az I. mellékletben meghatározott kombinált vagy aggregált módszer szerinti aggregált információszolgáltatáshoz.
(2) Az NKB-k az I. mellékletben meghatározott kombinált módszer szerint megállapíthatnak az értékpapír-ügyletekre vonatkozó közelítéseket az értékpapíronkénti információkból, vagy értékpapíronként közvetlenül gyűjthetik az ügyleteket.
(3) Az árváltozás miatti átértékelési kiigazítások vagy ügyletek összeállításával kapcsolatos további követelmények és iránymutatások a III. mellékletben találhatók.
8. cikk
Számviteli szabályok
(1) Az e rendelet szerinti adatszolgáltatás céljából a BA-k által követendő számviteli szabályokat a bankok és más pénzügyi intézmények éves beszámolójáról és konszolidált éves beszámolójáról szóló, 1986. december 8-i 86/635/EGK tanácsi irányelvet (3) végrehajtó vonatkozó nemzeti jogszabály, illetve amennyiben az előbbi rendelkezés nem alkalmazható, a BA-kra irányadó bármely más nemzeti vagy nemzetközi szabvány határozza meg.
(2) A részt vevő tagállamokban érvényes számviteli gyakorlat és nettósítási eljárások hatályának sérelme nélkül statisztikai célokból az összes pénzügyi eszközt és kötelezettséget bruttó összegben kell jelenteni.
9. cikk
Határidők
(1) Az NKB-k döntik el, hogy a (2) bekezdésben meghatározott határidő betartása érdekében a 6. cikk alapján milyen határidővel kérik be az adatokat az adatszolgáltatóktól.
(2) Az NKB-k az alábbi adatokat továbbítják az EKB-nak:
a)
a BA-któl gyűjtött negyedévi adatok alapján a negyedéves aggregált állományadatok és átértékelési kiigazítások, azon negyedév 28. munkanapjának végéig, amelyre az adatok vonatkoznak; és
b)
a BA-któl gyűjtött, a kibocsátott befektetési jegyekre vonatkozó havi adatok vagy a 6. cikk (3) bekezdésének megfelelő valós adatok alapján a havi aggregált állományadatok és átértékelési kiigazítások azon hónap 28. munkanapjának végéig, amelyre az adatok vonatkoznak.
10. cikk
Minimum-előírások és nemzeti adatszolgáltatási szabályok
(1) A szükséges statisztikai adatokat a BA a IV. mellékletben az adattovábbításra, az adatok pontosságára, a koncepcionális megfelelésre és a helyesbítésekre meghatározott minimum-előírásokkal összhangban jelenti az illetékes NKB számára.
(2) Az NKB-k a nemzeti sajátosságokkal összhangban határozzák meg és hajtják végre a tényleges adatszolgáltatók által követendő adatszolgáltatási szabályokat. Az NKB-k biztosítják, hogy az ilyen adatszolgáltatási szabályok biztosítsák a kötelező statisztikai információkat, és lehetővé tegyék a IV. mellékletben az adattovábbításra, az adatok pontosságára, a koncepcionális megfelelésre és a helyesbítésekre meghatározott minimum-előírások betartásának pontos ellenőrzését.
11. cikk
Fúziók, szétválások és szervezeti átalakítások
Fúzió, szétválás vagy olyan szervezeti átalakítás esetén, amely hatással lehet a statisztikai kötelezettségek teljesítésére, az érintett adatszolgáltató tájékoztatja az illetékes NKB-t - az ilyen művelet végrehajtásának szándéka nyilvánosságra kerülésekor és még kellő időben annak végrehajtását megelőzően - az e rendeletben megfogalmazott statisztikai adatszolgáltatási kötelezettségek teljesítése érdekében tervezett eljárásokról.
12. cikk
Ellenőrzés és kötelező adatgyűjtés
Az NKB-k az adatszolgáltatók által e rendelet értelmében szolgáltatott információ ellenőrzésének és kötelező gyűjtésének jogát az EKB erre vonatkozó jogának sérelme nélkül gyakorolják. Az NKB-k ezeket a jogokat különösen akkor gyakorolják, amikor a tényleges adatszolgáltatók körébe tartozó valamely intézmény nem tesz eleget a IV. mellékletben az adattovábbításra, az adatok pontosságára, a koncepcionális megfelelésre és a helyesbítésekre meghatározott minimum-előírásoknak.
13. cikk
Első adatszolgáltatás
Az első adatszolgáltatás a 2008 decemberére vonatkozó havi és negyedéves adatok jelentésével veszi kezdetét.
14. cikk
Záró rendelkezések
Ez a rendelet az Európai Unió Hivatalos Lapjában való kihirdetésétől számított 20. napon lép hatályba.
Kelt Frankfurt am Mainban, 2007. július 27-én.

Labels: 12
2
15
19